
„Azért mindig a nő irányít.” – a hagyományos zsidó női szerepek megjelenése egy zsinagóga közösségében

Kutatásomban az ortodox zsidó női szerepekkel kapcsolatos normákat, valamint a Chábád-Lubavics mozgalom egyik zsinagógájának, az Óbudai zsinagóga női tagjainak nemi szerepekről alkotott véleményeit vizsgáltam.

Az ortodox zsinagóga vezetőinek értékrendje és az ottani nem ortodox női tagok normái bizonyos kérdésekben különbözőek lehetnek. Így felmerült bennem kérdésként, hogy melyek az ortodox nemi szerepek és a közösség nő tagjai által elfogadott női szerepek között a hasonlóságok illetve a különbségek? Milyen értékrend mentén határozzák meg magukat a közösség női tagjai otthon, a családban, illetve a zsinagógában? Milyen normákat közvetítenek számukra a zsinagógában, és ebből mit éreznek magukénak?

Tanulmányom elején a kutatott közösséget mutatom be: a Chábád-Lubavics mozgalmat nemzetközi és magyar viszonylatban. Majd rátérek a zsidó női szerepekre: megvizsgálom a „hászid egyenjogúság elméletét” és az ortodox női szerepeket, valamint bemutatom a zsinagóga rebbecenjét (a rabbi feleségét), aki az ortodox értékeket közvetíti a közösség női tagjainak. Ezután magáról a közösségi tagokról írok, hogy jobban megismerhessük a valláshoz való közeledésüket. Majd egy esettanulmányon keresztül bemutatom a zsinagóga női klubját, interjúelemzésemben pedig a közösség tagjainak vélekedését az ortodox zsidó nemi szerepekről. Végül egy rítus elemzésével megvizsgálom egy nemi egyenjogúsággal kapcsolatos innovációját a vallásnak.



